CELEX: 
Language: sl
Date: 2017-03-15 00:00:00
Title: DELEGIRANA DIREKTIVA KOMISIJE (EU) .../… o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi svinca v belem steklu za optične uporabe zaradi prilagoditve tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije za namene prilagoditve tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS 2) glede izjeme za posebne uporabe svinca.
            
            
               Direktiva RoHS 2 omejuje uporabo nekaterih nevarnih snovi v električni in elektronski opremi. Veljati je začela 21. julija 2011.
            
            
               Omejene snovi so navedene v Prilogi II k direktivi RoHS 2; omejitev svinca, živega srebra, kadmija, šestvalentnega kroma, polibromiranih bifenilov in polibromiranih difeniletrov se že izvaja, omejitev bis(2-etilheksil)ftalata (DEHP), butil benzil ftalata (BBP), dibutil ftalata (DBP) in diizobutil ftalata (DIBP) pa se bo uporabljala od 22. julija 2019. V prilogah III in IV k direktivi RoHS 2 so navedeni materiali in komponente električne in elektronske opreme za posebne uporabe, ki so izvzeti iz omejitve uporabe snovi iz člena 4(1) direktive RoHS 2.
            
            
               Člen 5 določa prilagoditev prilog III in IV znanstvenemu in tehničnemu napredku (vključitev, obnovitev, spremembe in opustitev izjem). V skladu s členom 5(1)(a) se izjeme vključijo v prilogi III in IV pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006, ter da je izpolnjen kateri koli od naslednjih pogojev: njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; zanesljivost nadomestkov ni zagotovljena ali bi skupni negativni vplivi na okolje, zdravje in varnost potrošnika, ki bi jih povzročila nadomestitev, utegnili prevladati nad skupnimi prednostmi za okolje, zdravje in varnost potrošnika.
            
            
               Člen 5(1) določa tudi, da Evropska komisija (v nadaljnjem besedilu: Komisija) vključi materiale in komponente električne in elektronske opreme za posebne uporabe v sezname iz prilog III in IV s posameznimi delegiranimi akti v skladu s členom 20. Člen 5(3) in Priloga V določata postopek za predložitev zahtevkov za odobritev, obnovitev ali razveljavitev izjeme.
            
            
               2.POSVETOVANJA PRED SPREJETJEM AKTA
            
            
               Zaradi določb člena 5(3) in Priloge V, ki zainteresiranim stranem omogočajo, da zaprosijo za izvzetje iz omejitev uporabe snovi, je Komisija od objave direktive RoHS 2 prejela številne
                  2
                zahtevke za odobritev novih in obnovitev obstoječih izjem.
            
            
               Komisija je 11. novembra 2014 prejela zahtevek za obnovitev izjeme 13(a) iz Priloge III v zvezi z uporabo svinca v belem steklu za optične uporabe.
            
            
               Da bi Komisija lahko ocenila zahtevek za izjemo, je začela študijo, s katero bo izvedena zahtevana tehnična in znanstvena ocena, vključno z osemtedenskim spletnim odprtim
                  3
                posvetovanjem z zainteresiranimi stranmi
                  4
                glede zahtevka. Med posvetovanjem z zainteresiranimi stranmi niso bili prejeti nobeni prispevki.
            
            
               Končno poročilo, ki vsebuje oceno zahtevka, je bilo objavljeno
                  5
                in zainteresirane strani so bile uradno obveščene. Spletna stran projekta je na voljo prek spletišča Europa
                  6
               .
            
            
               Komisija se je nato posvetovala s strokovno skupino držav članic za delegirane akte na podlagi direktive RoHS 2. Predlog spremembe Priloge III k direktivi RoHS 2 je bil z vsemi potrebnimi osnovnimi informacijami poslan 17. marca 2016, strokovnjaki pa so bili pozvani, naj pripombe k predlogu predložijo na sestanku 19. aprila 2016. Strokovna skupina je soglasno podprla predlog za izvzetje uporabe svinca v belem steklu za optične uporabe za dobo petih let od prvotnega datuma poteka veljavnosti izjeme 13(a). V skladu s smernicami za boljše pravno urejanje je bil osnutek delegiranega akta objavljen na portalu za boljše pravno urejanje s štiritedenskim obdobjem za pripombe. Prejete so bile tri pripombe. Vse so izrazile podporo sprejetju osnutka delegiranega akta. Izvedeni so bili vsi potrebni ukrepi v skladu s členom 5(3) do (7). Svet in Parlament sta bila uradno obveščena o ustreznih dejavnostih.
            
            
               Končno poročilo je zlasti izpostavilo naslednje tehnične informacije (glej poročilo v opombi 5):
            
            
               Svinčevo steklo se uporablja zaradi edinstvene kombinacije lastnosti in značilnosti, kot so dobra prepustnost svetlobe, optična disperzija, toplotna prevodnost, dvolomnost in druge.
            
            
               Optično steklo alternativne konstrukcije brez svinca obstaja v obliki stekla brez svinca, plastičnih leč in alternativne zasnove opreme. Vendar pa navedene alternative ne zagotavljajo številnih lastnosti in njihovih kombinacij, ki bi bile primerljive s svinčenim steklom.
            
            
               V primerih, v katerih je bilo iskanje nadomestkov razmeroma preprosto, se je to že zgodilo in uporabljajo se nadomestki. Alternative za preostale uporabe še vedno niso na voljo. Zato zamenjava za celotni razpon uporab na splošno ni mogoča.
            
            
               Rezultati ocene za kategorije od 1 do 7 in 10 kažejo, da zahtevek za izvzetje, ki se nanaša na vnos 13(a) v Prilogi III, v obliki „Svinec v belem steklu za optične uporabe“, izpolnjuje vsaj eno od zadevnih meril iz člena 5(1)(a) in je zato obnovitev upravičena. Ker za zadevne uporabe dandanes ni na voljo nobena dovolj zanesljiva alternativa in ker ni verjetno, da bi kmalu prišla na trg, ter ob upoštevanju običajne hitrosti inovacij v sektorju, se pričakuje, da petletno obdobje veljavnosti izvzetja ne bo imelo negativnega učinka na inovacije. Za kategorije, ki niso kategorije od 1 do 7 in 10, ostaja obstoječe izvzetje z obdobji veljavnosti iz člena 5(2). Posebno izvzetje ne znižuje ravni varovanja okolja in zdravja, ki jo zagotavlja Uredba (ES) št. 1907/2006 (REACH) v skladu s členom 5 Direktive 2011/65/EU.
            
            
               3.PRAVNI ELEMENTI DELEGIRANEGA AKTA
            
         
         
            
               Predlagani akt odobrava izvzetje iz omejitev uporabe snovi iz Direktive 2011/65/EU za uporabo svinca v posebnih primerih uporabe.
            
            
               Predlagani instrument je delegirana direktiva, kot je določeno v Direktivi 2011/65/EU in zlasti členu 5(1)(a) Direktive.
            
            
               Cilj predlaganega akta je zagotoviti pravno varnost in trajnostne tržne pogoje za proizvajalce električne in elektronske opreme, in sicer z omogočanjem uporabe drugače prepovedanih snovi za posebne uporabe v skladu z določbami in pogoji iz direktive RoHS 2 ter v njej vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Skladno z načelom sorazmernosti ta ukrep ne presega okvirov, ki so potrebni za doseganje njegovih ciljev.
            
            
               Predlog ne vpliva na proračun EU.
            
            
            
               DELEGIRANA DIREKTIVA KOMISIJE (EU) .../…
            
            
               z dne 15.3.2017
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi svinca v belem steklu za optične uporabe zaradi prilagoditve tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  7
                ter zlasti člena 5(1)(a) Direktive,
            
            
               ob upoštevanju naslednjega:
            
            
               (1)Direktiva 2011/65/EU prepoveduje uporabo svinca v električni in elektronski opremi, ki je dana na trg.
            
            
               (2)Svinčevo steklo se uporablja zaradi edinstvene kombinacije lastnosti in značilnosti, kot so dobra prepustnost svetlobe, optična disperzija, toplotna prevodnost, dvolomnost in druge.
            
            
               (3)Optično steklo alternativne konstrukcije brez svinca obstaja v obliki stekla brez svinca, plastičnih leč in alternativne zasnove opreme. Vendar pa navedene alternative ne zagotavljajo številnih lastnosti in njihovih kombinacij, ki bi bile primerljive s svinčenim steklom.
            
            
               (4)V primerih, v katerih je bilo iskanje nadomestkov razmeroma preprosto, se je to že zgodilo in uporabljajo se nadomestki. Alternative za preostale uporabe še vedno niso na voljo. Zato zamenjava za celotni razpon uporab na splošno ni mogoča. Svinec v belem steklu za optične uporabe bi bilo zato za kategorije od 1 do 7 in 10 izvzeti do 21. julija 2021. Glede na inovacijske cikle pri tej vrsti optičnih uporab ni verjetno, da bi trajanje te izjeme negativno vplivalo na inovacije.
            
            
               (5)Direktivo 2011/65/EU bi bilo zato treba ustrezno spremeniti –
            
            
               SPREJELA NASLEDNJO DIREKTIVO:
            
         
         
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [datum – 12 mesecev po začetku veljavnosti te direktive]. Besedilo navedenih predpisov nemudoma sporočijo Komisiji.
            
            
               Navedene predpise uporabljajo od [datum – 12 mesecev po začetku veljavnosti te direktive].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedilo temeljnih predpisov nacionalne zakonodaje, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 15.3.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  UL L 174, 1.7.2011, str. 88.
               
               
                  
                     (2)
                  Seznam je na voljo na spletnem naslovu: 
                  http://ec.europa.eu/environment/waste/rohs_eee/adaptation_en.htm
               
               
                  
                     (3)
                  Seznam zainteresiranih strani, s katerimi je bilo opravljeno posvetovanje, se redno posodablja in vzdržuje; vključuje industrijske organizacije, proizvajalce in dobavitelje, podjetja za recikliranje, zveze potrošnikov, nevladne organizacije, akademike, predstavnike držav članic in druge.
               
               
                  
                     (4)
                  
                  Obdobje posvetovanja
                  : od 24. aprila 2015 do 19. junija 2015
               
               
                  
                     (5)
                  
                  
                        
                     Poročilo o oceni.
                  
               
               
                  
                     (6)
                  
                  http://ec.europa.eu/environment/waste/rohs_eee/adaptation_en.htm
               
               
                  
                     (7)
                  UL L , , str. . 
               
            
      
    ---documentbreak--- 
      
         
         
            
               PRILOGA
            
            
               k
            
            
               DELEGIRANI DIREKTIVI KOMISIJE (EU)
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi svinca v belem steklu za optične uporabe zaradi prilagoditve tehničnemu napredku
            
            
               V Prilogi III se točka 13(a) nadomesti z naslednjim:
            
            
               „
            
            
                     
                        13(a)
                     
                  
                  
                     
                        Svinec v belem steklu za optične uporabe
                     
                     
                  
                  
                     
                        Uporablja se za vse kategorije; preneha veljati:
                     
                     
                        21. julija 2023 za kategorijo 8 in vitro diagnostične medicinske pripomočke;
                     
                     
                        21. julija 2024 za kategorijo 9 instrumente za spremljanje in nadzor za industrijsko uporabo ter za kategorijo 11;
                     
                     
                        21. julija 2021 za vse ostale kategorije in podkategorije
                     
                  
               
               “